Title: Informácia o činnosti spoločnosti Slovenská konsolidačná, a
Author: jgregorova
Last saved by: spano
Company: MFSR

Informácia o činnosti spoločnosti Slovenská konsolidačná, a.s. za obdobie  november 2003 – január 2004  

1.	Charakteristika portfólia spoločnosti

	K 31.12.2003 je stav portfólia pohľadávok SK, a.s. (vrátane podsúvahových účtov) vo výške 106 472,9 mil. Sk s počtom dlžníkov 4 079 a počtom pohľadávok 8104. Členenie portfólia na istinu, úroky a ostatné vo finančnom vyjadrení je uvedené v nasledovnej tabuľke:

Portfólio SK, a.s. | Predbežná nominálna hodnota k 31.12.2003 podľa stavu k 9.1.2004 | Podiel
Objem celkom | 106 472 869 941,16 | 100,00%
z toho: | |
- istina celkom | 72 357 528 751,53 | 67,96%
- úroky celkom | 29 521 888 543,23 | 27,73%
- ostatné pohľadávky | 4 593 452 646,40 | 4,31%
z úrokov celkom: | |
- úroky základné | 20 241 929 282,08 | 68,57%
- úroky sankčné | 9 279 959 261,14 | 31,43%
počet dlžníkov celkom | 4 079 |
počet pohľadávok | 8 104 |

Pokles oproti stavu k 30.9.2003 bol spôsobený najmä príjmami z konkurzov, exekúcií a úhradami finančných čiastok od dlžníkov, úhradami od ručiteľov a zmenami spôsobenými preúčtovaním preddavkov. Na druhej strane úroky a vyhraté súdne spory spôsobili zvýšenie stavu portfólia. 
Predpokladaný objem porftólia SK, a.s. po realizácii VVK 2003 (stav k 31.1.2004 bude vo výške 64 440,5 mil. Sk. 

Finančné vyjadrenie zmien stavu portfólia  je uvedené v nasledovnej tabuľke: 

Sledované obdobie | Predbežná nominálna hodnota k 31.12.2003 podľa stavu k 9.1.2004 | Podiel
Stav k 30.9.2003 | 106 558 870 603,82 | 100,00%
Stav k 31.12.2003 | 106 472 869 941,15 | 99,92%
Predpokladaný stav k 31.1.2004 po realizácii VVK 2003 | 64 440 486 281,97 |
Zmeny pôsobiace na zníženie stavu | 179 726 395,83 |
- Príjmy z konkurzov, exekúcií, vlastné zaplatenie | 172 965 943,32 | 96,24%
- Úhrady na odpísané pohľadávky (plnenia ručiteľov) | 4 562 515,06 | 2,54%
- Zmeny spôsobené preúčtovaním preddavkov | 2 197 937,45 | 1,22%
Zmeny pôsobiace na zvýšenie stavu | 93 725 733,16 |
- Úroky | 85 146 539,36 | 90,85%
- Navýšenia pohľadávok na základe súdnych rozhodnutí | 8 579 193,80 | 9,15%
	65,26% z celkového objemu portfólia SK, a.s. predstavovali pohľadávky voči dlžníkom v konkurze. Odpísané pohľadávky, pripravované odpisy a ostatné pohľadávky sú uvedené v nasledovnej tabuľke:

Právny stav | Predbežná nominálna hodnota k 31.12.2003 podľa stavu k 9.1.2004 | Podiel
Pohľadávky v konkurze | 69 486 277 248,98 | 65,26%
Odpísané pohľadávky | 15 121 285 358,74 | 14,20%
z toho odpísané pohľadávky s predpokladom nulovej výťažnosti | 5 846 755 147,17 |
Pripravované odpisy | 1 827 397 307,99 | 1,72%
Ostatné pohľadávky | 20 037 910 025,44 | 18,82%

	Najväčšiu skupinu klientskej základne z hľadiska právnej formy tvorili akciové spoločnosti s objemom pohľadávok 49 643,9 mil. Sk, čo predstavuje 46,6%-ný podiel z celkového objemu pohľadávok. Spoločnosti s ručením obmedzeným s objemom pohľadávok 30 086,7 mil. Sk predstavujú 28,2%-ný podiel z celkového objemu pohľadávok. Bližšia špecifikácia spoločností podľa právnej formy je uvedená v nasledovnej tabuľke:

Právna forma | Predbežná nominálna pohľadávka k 31.12.2003 podľa stavu k 9.1.2004 | z toho ISTINA | z toho PRÍSLUŠENSTVO | Počet dlžníkov
Akciové spoločnosti | 49 643 952 585,38 | 36 248 460 156,91 | 13 395 492 428,47 | 557
Spoločnosti s ručením obmedzeným | 30 086 664 209,38 | 19 677 875 951,33 | 10 408 788 258,05 | 1 150
Fyzické osoby | 9 869 749 673,29 | 6 042 960 770,19 | 3 826 788 903,10 | 1 571
Družstvá | 9 040 173 332,70 | 5 482 305 874,71 | 3 557 867 457,99 | 602
Štátne podniky | 7 520 903 443,89 | 4 758 495 196,62 | 2 762 408 247,27 | 164
Rozpočtové organizácie | 126 847 519,33 | 47 126 505,58 | 79 721 013,75 | 14
Iné | 84 142 949,05 | 40 240 900,50 | 43 902 048,55 | 7
Verejno-obchodné spoločnosti | 80 784 095,94 | 45 466 311,69 | 35 317 784,25 | 11
Obecné podniky | 14 007 274,59 | 12 197 084,00 | 1 810 190,59 | 2
Komanditné spoločnosti | 5 644 857,60 | 2 400 000,00 | 3 244 857,60 | 1
Spolu: | 106 472 869 941,15 | 72 357 528 751,53 | 34 115 341 189,62 | 4 079

2. Činnosť spoločnosti v oblasti správy pohľadávok 
a obchodná činnosť  

2.1. Správa pohľadávok

Počas sledovaného obdobia nedošlo v portfóliu SK, a.s. k výrazným zmenám. Zásadnú zmenu je však možné očakávať v súvislosti s realizáciou projektu VVK 2003. V prípade predpokladaného uzatvorenia zmluvy s kupujúcim koncom januára 2004, sa zníži nominálna hodnota portfólia SK, a.s. ako aj jeho štruktúra, nakoľko do projektu boli prioritne zaraďované pohľadávky voči dlžníkom v konkurznom  konaní. 

V hodnotenom období SK, a.s. aj naďalej komunikovala s ekonomicky činnými dlžníkmi, ktorí majú záujem o reštrukturalizáciu ich záväzku, a to najmä formou znižovania úrokových sadzieb s následným posilnením zabezpečenia svojej pohľadávky. 

V snahe nezvyšovať fiktívne úroky, a tým  aj celkový stav nedobytných aktív pristúpila SK, a.s. k zníženiu úrokových sadzieb u časti pohľadávok z úverov na TOZ – (pôvodné portfólio KBB, š.p.ú.). Zníženie úrokov u časti platičov – poľnohospodárov, subjektov pôsobiacich v oblasti strojárenstva a stavebníctva, má stimulovať  rýchlejšie splatenie  celkových záväzkov voči SK, a.s. SK, a.s. spolupracuje s  Ministerstvom pôdohospodárstva SR,  vypracováva a predkladá nároky na bonifikáciu dlžníkov  poľnohospodárskej prvovýroby.  

Rozhodujúci počet dlžníkov v konkurze je v etape speňažovania podľa schválených plánov speňaženia. Správcovia pohľadávok zabezpečujú kontakt s príslušnými konkurznými súdmi, a to predovšetkým vo veci nahliadnutí do spisov, čím SK, a.s. získava nielen informácie o stave konkurzu, ale aj sleduje činnosť správcu konkurznej podstaty a rozhodnutia konkurzného sudcu. V sledovanom období SK, a.s. iniciovala niekoľko výmen správcov konkurzných konaní, predovšetkým z dôvodov rôznych pochybení v ich činnosti, zároveň  spolupracuje vo veriteľských výboroch so zástupcami Sociálnej poisťovne,  daňových úradov a Všeobecnej zdravotnej poisťovne.   

Správcovia pohľadávok sa priebežne zúčastňovali na prieskumných pojednávaniach, schôdzach veriteľov, veriteľských výboroch, otváraní obálok na príslušných krajských súdoch, na obhliadke majetku dlžníkov. 

Okrem správy pohľadávok, vykonávanej vlastnými zamestnancami – správcami  pohľadávok,  SK, a.s. využíva inštitút mandátnej správy. Mandátnu správu vykonávajú dvaja mandatári,  a to spoločnosti Union Trading, a.s. a  BPT Invest, a.s.  

K 31.12.2003 spravoval mandatár Union Trading, a.s. pohľadávky v celkovej nominálnej hodnote 2,4 mld. Sk. Od vzniku zmluvného vzťahu do 31.12.2003 vymohol na účet SK, a.s. prostriedky v celkovej výške 119,5 mil. Sk, z čoho 97,68 % tvorili príjmy z konkurzných konaní. 
	
Činnosť mandatára BPT Invest, a.s. bola zameraná na aktivity smerujúce k dobrovoľnému jednorázovému plneniu záväzkov dlžníkmi (výzvy a urgencie k plneniu záväzku a rokovania o vysporiadaní pohľadávky). Okrem toho mandatár realizuje úkony smerujúce k zachovaniu práva veriteľa. Za sledované obdobie mandatár zastupoval SK, a.s. na vytýčených pojednávaniach na súdoch, v súvislosti s právnym zastupovaním pri správe pohľadávok vypracovával žaloby, vyjadrenia, odvolania, podával prihlášky do konkurzných exekučných konaní, nahliadal do konkurzných, exekučných a  súdnych spisov a pod.   

	Kumulatívna suma vymožených pohľadávok k 31.12.2003 predstavuje čiastku viac ako 13 mil. Sk. Počas realizácie mandátnej správy prostredníctvom BPT Invest, a.s. došlo u zvereného portfólia pohľadávok k 42,5 % nárastu  vymoženej  čiastky v porovnaní s predchádzajúcim obdobím. 
	
2.2. Obchodná činnosť	

V období november  – december 2003 prebiehali 3 výberové konania:
-	VVK 2003, 
-	Vnútorné výberové konanie na výber ratingovej agentúry na analýzu reálnosti a rizika projektov reštrukturalizácie, 
-	Výberové konanie na výber znaleckej organizácie z interného zoznamu pre znalecké ohodnotenie pohľadávok z úverov na TOZ.
 
V mesiaci január 2004 sú plánované:
-	odplatné postúpenie pohľadávky voči dlžníkovi Hotel FORUM Bratislava, s.r.o. (pôvodne Interhotel Bratislava, š.p.) Úradu vlády SR,  
-	odplatné postúpenie  pohľadávok vzniknutých v súvislosti s embargom voči Iraku a Juhoslávii Ministerstvu financií SR, 
-	výberové konania súvisiace so schválenými projektmi reštrukturalizácie.

Okrem realizácie výberových konaní a predajov SK, a.s. zabezpečila v období november 2003 – január 2004 vypracovanie 5 znaleckých posudkov na nehnuteľnosti pre potreby správy pohľadávok na základe uzatvorených zmlúv o dielo.

VVK 2003

Najvýznamnejším výberovým konaním v hodnotenom období ako aj v roku 2003 bola realizácia Verejného výberového konania na odplatné postúpenie súboru vybraných pohľadávok (ďalej len „VVK 2003“) vyhláseného dňa 8.9.2003. Výberové konanie bolo pripravované v spolupráci s konzorciom poradcov CA IB financovaných prostredníctvom programu PHARE Európskej komisie v rámci projektu SK 0003.02 „Vymáhanie nedobytných pohľadávok“. 

Do VVK 2003 bolo zaregistrovaných 9 záujemcov, pre ktorých SK, a.s. pripravila v období od 1.10.2003 do 6.11.2003 dokumentačné miestnosti. Zaregistrovaným účastníkom bolo odovzdané informačné memorandum obsahujúce základné údaje o portfóliu SK, a.s. a pohľadávkach zaradených na odplatné postúpenie a návrh Zmluvy o budúcej zmluve o postúpení pohľadávok.

Účastníci súťaže boli v prípade záujmu o odplatné postúpenie súboru pohľadávok povinní doručiť SK, a.s. v lehote do uzávierky súťaže ponuky na odplatné postúpenie pohľadávok. V určenom termíne bolo doručených 5 ponúk.  Predložené ponuky vyhodnotila výberová komisia dňa 19.11.2003. Zasadnutia výberovej komisie v úlohe pozorovateľov sa zúčastnili zástupcovia Európskej delegácie v SR, Národnej banky Slovenska a poradcovia CA IB. Výberová komisia vyhodnotila ako najvýhodnejšiu ponuku spoločnosti Majetkový holding, a.s. s percentuálnym podielom odplaty 2,85 % z istiny pohľadávok a orgány spoločnosti SK, a.s. túto spoločnosť schválili ako víťaza VVK 2003. Výška istiny pohľadávok ku dňu poslednej bilancie, t.j. 30.9.2003 predstavovala spolu 30 266 mil. Sk, takže ponúknutá odplata predstavuje 862,6 mil. Sk.
Za účelom eliminácie rizika možnosti uplatnenia ručiteľských záväzkov voči štátnym inštitúciám u postupovaných pohľadávok boli v priebehu januára 2004 s Fondom národného majetku SR a so Slovenským pozemkovým fondom (ďalej len „fondy“) uzatvorené Dohody o zániku ručiteľského záväzku v súlade s novelou zákona č. 92/1991 Zb. o podmienkach prevodu majetku štátu na iné osoby v znení neskorších predpisov, ktorá nadobudla účinnosť dňa 1.1.2004.

Následne po uzavretí dohôd o zániku ručiteľského záväzku medzi SK, a.s. a fondmi bola podpísaná Zmluva o budúcej zmluve o postúpení pohľadávok, ktorá nadobudla účinnosť dňa 14.1.2004. Uzatvorenie Zmluvy o postúpení pohľadávok a pripísanie celkovej odplaty na účet SK, a.s. sa predpokladá koncom mesiaca január 2004.

Výkon akcionárskych práv

	Dňa 28.11.2003 bola podpísaná Zmluva o kúpe cenných papierov spoločnosti RVS, a.s. SK, a.s. ako 0,99%-ný akcionár spoločnosti RVS, a.s. odpredala časť zo svojho podielu na základnom imaní spoločnosti v súlade s rozhodnutím valného zhromaždenia SK, a.s. zo dňa 26.11.2003.

	Dňa 19.12.2003 sa konalo mimoriadne valné zhromaždenie spoločnosti SK, a.s., ktoré bolo zvolané za účelom návrhu na vysporiadanie neuhradenej straty minulých rokov.

	Dňa 22.12.2003 sa konalo mimoriadne valné zhromaždenie spoločnosti RVS, a.s., predmetom ktorého bolo rozhodnutie o predaji (prenájme) nehnuteľnosti na ul. Zrínskeho 13, Bratislava, rozhodnutie o znížení základného imania spoločnosti, schválenie rozpočtu spoločnosti na rok 2004 a zmeny v orgánoch spoločnosti. Zástupca SK, a.s., ktorý sa zúčastnil uvedeného MVZ hlasoval v súlade s rozhodnutím predstavenstva SK, a.s.

	V decembri 2003 boli medzi SK, a.s. a BPT Invest, a.s. z dôvodu predĺženia mandátnej správy a schválenia dražobníka uzatvorené dodatky k mandátnej zmluve.

3. Zhodnotenie prijatých opatrení k zefektívneniu činnosti SK, a.s.

V oblasti vymáhania pohľadávok sa zintenzívnila činnosť pri analyzovaní výkonu prebiehajúcich exekučných konaní jednotlivými súdnymi exekútormi. Ich činnosť bola vyhodnocovaná jednak individuálne s ohľadom na doterajší priebeh konkrétneho exekučného konania a jednak komplexne so zameraním na výkon ich činností v prospech SK, a.s. ako oprávneného. Výsledky hodnotení sú využívané pri návrhoch na zmenu súdnych exekútorov, a to vo všetkých exekučných konaniach vedených v prospech SK, a.s. 
	
	Z dôvodu prípravy realizácie dobrovoľných dražieb na majetok záložcov boli schválené vnútorné predpisy a vytvorený interný zoznam dražobníkov SK, a.s. Ide o výrazný posun pri realizácii záložných práv najmä v tých prípadoch, kedy osoba záložcu nie je totožná s osobou dlžníka. Platný právny predpis odbúral povinnosť SK, a.s. ako záložného veriteľa získať exekučný titul cestou súdu, čo výrazne skráti časový horizont uspokojovania pohľadávok zabezpečených záložným právom a zníži výšku nákladov SK, a.s. pri realizácii jej záložných práv.

Pre skvalitnenie práce s vymáhaním pohľadávok boli v sledovanom období vypracované vnútorné predpisy, dodatky k stanovám spoločnosti, smernice o spôsobe vedenia účtovníctva ako aj ďalšie predpisy, vedúce k zefektívneniu činnosti SK, a.s. Významnou skutočnosťou bolo zavedenie nového informačného systému CEDAT z Českej konsolidačnej agentúry, ktorého databáza  sa v súčasnom období napĺňa.

     	Súčinnosť s orgánmi štátnej a verejnej správy a orgánmi činnými v trestných konaniach zahŕňa spoluprácu SK, a.s. s uvedenými orgánmi najmä                                 v daňových, colných a trestných konaniach. Táto spočíva najmä v podávaní informácie o dlžníkoch SK, a.s., v predkladaní dôkazných materiálov orgánom činným v trestných konaniach, v účasti na výsluchu vo veciach trestného stíhania a pod. 

4. Finančná pozícia spoločnosti

Pre rok 2003 si SK, a.s. v podnikateľskom pláne vytýčila úlohy, ktoré sa jej podarilo splniť, a to najmä:
-	v oblasti efektívnosti práce dosiahnuť výrazné zníženie prevádzkových nákladov a zároveň dosiahnuť vyššie príjmy z realizácie pohľadávok.
-	zrealizovať prevažnú časť portfólia pohľadávok postúpených z reštrukturalizovaných bánk.

Vývoj príjmov z realizácie pohľadávok
Podľa predbežných údajov k 31.12.2003 môžeme konštatovať, že cieľ dosiahnuť vyššie príjmy z realizácie pohľadávok SK, a.s. splnila. Efektívnejšie organizovanou správou pohľadávok sa dosiahol príjem z prebiehajúcich konkurzov a exekúcií vo výške 423 848 tis. Sk. Oproti plánu je tento príjem vyšší o 23 681 tis. Sk, t.j. o 6%. Z hľadiska medziročnej dynamiky je to nárast o  34%. 
Príjem z postúpeného balíka pohľadávok (VVK 2003), ktorý bol zrealizovaný v 4. štvťroku 2003 sa prejaví až v príjmoch roku 2004. Bilančná hodnota týchto postúpených pohľadávok je 42 053 mil. Sk a kúpna cena, ktorú víťaz výberového konania zaplatí v januári 2004 je 860 mil. Sk.

Vývoj prevádzkových nákladov
Pre rok 2003 si SK, a.s. vytýčila okrem ďalších cieľov aj výrazné medziročné zníženie prevádzkových nákladov, a to až o 34%, čo je pokles o 146 mil. Sk. Pravidelným sledovaním a dôrazným hodnotením ich vývoja sa dosiahlo čerpanie, ktoré zabezpečilo splnenie celoročnej úlohy. Okrem medziročného zníženia nákladov, na ktorý má vplyv hlavne vyššia efektívnosť práce s pohľadávkami, je tu aj nižšie čerpanie plánovaných nákladov, kde vplyvom vonkajšieho prostredia nemohla SK, a.s. v priebehu roka realizovať niektoré uvažované projekty z oblasti portfólia pohľadávok (napr. riešenie pohľadávok z úverov na TOZ, pohľadávok, na ktoré bolo uvalené embargo, a pod.). Plánované prevádzkové náklady z tohto dôvodu neboli čerpané a uvažujeme s nimi v ďalších obdobiach. 

Najväčšie úspory sa dosiahli v položkách poradenstvo a právna pomoc (23 802 tis. Sk), znalecké posudky (14 005 tis. Sk), trovy mandátnej správy (4 037 tis. Sk) a ostatné náklady na realizáciu pohľadávok (18 155 tis. Sk). Na tieto položky sú naviazané ďalšie úspory v prevádzkových nákladoch ako napr. poštovné (307 tis. Sk), cestovné (362 tis. Sk), náklady na telekomunikácie (369 tis. Sk) a spotreba kancelárskych potrieb (378 tis. Sk).

Čerpanie prevádzkových nákladov ( tis. Sk )
Skutočnosť 2002		plán 2003		predbežná skutočnosť 2003
429 257			283 310		225 005

Finančné náklady a výnosy
Finančné náklady dosiahli k ultimu roka 2003 objem 729 240 tis. Sk, čo je oproti plánu pokles o 9 334 tis. Sk. Táto úspora bola spôsobená poklesom úrokových sadzieb vyhlásených NBS v priebehu roka, ktoré ovplyvnili nákladové úroky z redistribučného úveru z NBS a úveru SLSP a.s. na krytie postúpených pohľadávok. Finančné výnosy boli prekročené k ultimu roka 2003 oproti plánu o 29 183 tis. Sk hlavne z dôvodu dosiahnutia vyšších výnosových úrokov z úverov (o 16 667 tis. Sk) a výnosov z bežných a termínovaných vkladov v bankách (o 10 665 tis. Sk). 

Vývoj aktív a pasív
Bilančná suma aktív na základe predbežných výsledkov k 31.12.2003 dosiahla výšku 104 370 040 tis. Sk. Vzhľadom na plán je táto hodnota vyššia o 46 152 116 tis. Sk. Uvedená odchýlka je spôsobená tým, že závierka roku 2003 ešte nie je ukončená a v súčasnom období nie sú zúčtované všetky odpisy pohľadávok k 31.12 2003. Plán taktiež počítal s postúpením, ale aj zúčtovaním postúpenia VVK 2003 v roku 2003. Po zohľadnení týchto skutočností je reálny predpoklad, že úloha znížiť objem spravovaných pohľadávok vo výške cca 60 % bude splnená.  

V priebehu roka 2003 došlo k predaju majetkového podielu SK, a.s. v spoločnostiech UBP, a.s. a BZCS, a.s. (RVS, a.s.). Dlhodobý finančný majetok bol k 31.12. 2003 v hodnote 4 712 823 tis. Sk, pričom pozostával z majetkových účastín spoločností Nový Calex, a.s., Poštová banka, a.s., BPT Invest, a.s., VÚB Factoring, a.s., Považské strojárne Letecké motory, a.s., A.SSING, a.s.,  A.INDEX, a.s., Dopravná banka, a.s. a z dlhopisov Hydrostavu, a.s. a Tatrapomy, a.s. 

Finančné účty SK, a.s. dosiahli sumu 632 189 tis. Sk., čo predstavuje nárast oproti stavu k 1.1.2003 o 120 432 tis. Sk. Výsledok hospodárenia s finančnými prostriedkami bol ovplyvnený dvoma neplánovanými finančnými operáciami:  
1.	Podmienkou pre účasť na VVK 2003 bolo zloženie zálohovej platby pre každého  účastníka tendra vo výške 20 mil. Sk, a preto v 4. štvrťroku narástla hotovosť na účtoch SK, a.s. o 220 mil. Sk. V decembri 2003 vrátila SK, a.s časti neúspešných záujemcov  vo VVK 2003 ich zálohy v hodnote 140 mil. Sk a do konca januára bude ešte musieť vrátiť zvyšok, t.j.  60 mil. Sk.
2.	V roku 2003 spoločnosť splatila zo svojich finančných prostriedkov úverovú linku SLSP, a.s. v objeme 359 092 tis. Sk, ktorá bola poskytnutá na krytie postúpených pohľadávok zo SLSP, a.s. v III. vlne. 
Celkovo SK, a.s. uhradila svoje záväzky v objeme 576 491 tis. Sk.
Aktíva SK, a.s. boli kryté týmito zdrojmi:
Vlastné imanie spoločnosti podľa predbežných výsledkov k 31.12.2003 dosiahlo 10 100 699 tis. Sk. 
Z dôvodu eliminácie predĺženia spoločnosti a jej dôsledkov, bolo uznesením Valného zhromaždenia SK, a.s. dňa 23.12.2003 navýšené základné imanie spoločnosti o 10 610 000 tis. Sk nepeňažným vkladom, ktorým vložil akcionár MF SR svoje  pohľadávky z návratných finančných výpomocí voči SK, a.s. Súčasne bola znížením základného imania spoločnosti vysporiadaná neuhradená strata minulých období vo výške 91 922 074 tis. Sk. Znížením základného imania o predmetnú výšku kumulovanej straty a jeho súčasným navýšením upísaním nových akcií, základné imanie SK, a.s. k 31.12.2003 dosiahne po zápise do obchodného registra 12 294 926 tis. Sk.
Dlhodobé záväzky voči MF SR za splatenie časti úrokov z úverov prijatých od reštrukturalizovaných bánk na krytie prevzatých klasifikovaných pohľadávok a za splatenie časti istiny a úrokov redistribučného úveru NBS poklesli na 9 913 074 tis. Sk. 

Redistribučný úver NBS ako zdroj krytia úverov na TOZ dosiahol k ultimu hodnoteného obdobia 7 808 319 tis. Sk.

5. Kontrolná činnosť spoločnosti

Činnosť odboru vnútorného dozoru sa v období november 2003 – január 2004 riadila plánom kontrolnej činnosti odboru, pokynmi predstavenstva, generálneho riaditeľa a predsedu dozornej rady. Celkovo bolo vykonaných sedem kontrol a prešetrenie jednej sťažnosti.

V zmysle plánu kontrolnej činnosti odboru bola uskutočnená kontrola postupov pri realizácii Verejného výberového konania o najvýhodnejšiu ponuku na odplatné postúpenie súboru vybraných pohľadávok VVK 2003. Z výsledku kontroly vyplynulo, že súťaž bola realizovaná v súlade s vyhlásenými podmienkami a vnútornými predpismi spoločnosti.

Plánovanou kontrolou informačného systému bol overený súlad údajov v informačnom systéme s aktuálnym stavom pohľadávok a zhodnotená bola tiež úroveň prístupových práv a efektívnosť používaného systému. Na základe výsledkov vykonanej kontroly preverujúci konštatovali, že prideľovanie prístupových práv je na požadovanej úrovni (v súlade s pracovným zaradením jednotlivých zamestnancov) a tieto sú dodržiavané. Z hľadiska úplnosti a správnosti údajovej základne a jej aktualizácie neboli zistené nepresnosti v zaznamenaní údajov zásadného charakteru o pohľadávkach. Určité odchýlky boli konštatované na základe analýzy dispozičného riešenia a s tým súvisiacej efektívnosti využitia systému pri správe a vymáhaní pohľadávok v reálnom čase. Uvedené však eliminuje prebiehajúca efektívna aktualizácia informačného systému spoločnosti. Táto predstavuje rozšírenie informačnej základne SK, a.s. potrebnej pre kvalitný výkon správy a vymáhania pohľadávok, rozhodovacie a kontrolné procesy, možnosť zadefinovania schválenej stratégie riešenia pohľadávky a spätnú kontrolu jej plnenia a taktiež umožňuje priame využívanie elektronického archívu dokumentácie vedenej k pohľadávkam.

V zmysle rozhodnutia predstavenstva SK, a.s. bola vykonaná kontrola existencie ručenia Fondu národného majetku SR a SZRB, a.s. v prípade pohľadávok vybraných do VVK 2003. Kontrolná skupina overila pohľadávky v objeme 87 % z celkovej sumy pohľadávok zaradených do výberového konania, pričom pri 10 pohľadávkach bolo identifikované potencionálne riziko uplatnenia si nárokov vyplývajúcich zo zákonného ručenia FNM SR za splnenie záväzku zo strany nadobúdateľov privatizovaného majetku. Z uvedeného dôvodu neboli tieto pohľadávky do VVK 2003 zaradené. 

Na základe uznesení predstavenstva SK, a.s., resp. na pokyn generálneho riaditeľa boli vykonané štyri kontroly zamerané na správnosť  postupov uplatnených pri správe a vymáhaní konkrétnych pohľadávok. Na základe výsledku týchto kontrol bolo v jednom prípade z hľadiska rizika premlčania pohľadávky prijaté zodpovedajúce opatrenie.

Z plánovaných kontrol je v súčasnosti rozpracovaná kontrola dodržiavania podmienok zmluvných dokumentov a kompetencií pri riešení pohľadávok v mandátnej správe BPT Invest, a.s.

V hodnotenom období bola tiež riešená  sťažnosť bývalého dlžníka SK, a.s., ktorá sa týkala zdĺhavého vybavovania jeho žiadosti o zrušenie záložného práva po splatení pohľadávky. V čase podania sťažnosti bola už žiadosť o zrušenie záložného práva podaná na príslušný katastrálny úrad. Zároveň bolo prijaté adekvátne opatrenie na skrátenie lehôt pri uvedených úkonoch.

6. Činnosť dozornej rady  spoločnosti

Dozorná rada SK, a.s. sa vo svojej činnosti riadila stanovami spoločnosti, uzneseniami valného zhromaždenia a štatútom dozornej rady. Konkrétne pôsobenie dozornej rady spoločnosti bolo v rozhodujúcej miere určované  jej plánom činnosti schváleným na II. polrok 2003 a tiež operatívnymi potrebami vyplývajúcimi z riešenia aktuálnych úloh a projektov súvisiacich najmä s obchodnou aktivitou spoločnosti.

V hodnotenom období boli uskutočnené dve riadne a jedno mimoriadne zasadnutie dozornej rady. Z vecného hľadiska sa dozorná rada zaoberala najmä materiálmi súvisiacimi s podnikateľskou a obchodnou činnosťou spoločnosti, jej finančného riadenia a  hospodárenia.

Predmetom jej rokovaní bolo plnenie ukazovateľov podnikateľského plánu  a hodnotenie finančných tokov spoločnosti, riešenie jednotlivých pohľadávok realizované v kompetencii predstavenstva, plnenie dohodnutých splátkových kalendárov dlžníkmi. V zmysle vnútorných predpisov dozorná rada prerokovala a schválila výsledok verejného výberového konania na odplatné postúpenie súboru vybraných pohľadávok „VVK 2003“. V jednom prípade tiež rozhodla  o schválení návrhu na odplatné postúpenie pohľadávky. V súlade so stanovami  prerokovala a schválila úpravu niektorých vnútorných predpisov spoločnosti týkajúcich sa jej obchodnej činnosti. V rámci jej pôsobnosti vo vzťahu k valnému zhromaždeniu posúdila a odporučila schváliť zmenu stanov a na základe hlasovania per rollam odporučila tiež schváliť predaj časti podielu SK,a.s. na základnom imaní spoločnosti RVS, a.s. Ďalším hlasovaním per rollam dozorná rada schválila uzavretie dohôd o zániku ručiteľského záväzku medzi Fondom národného majetku SR, Slovenským pozemkovým fondom a SK, a.s.

Dozorná rada sa venovala aj výsledkom kontrol vykonaných odborom vnútorného dozoru a na januárovom zasadnutí schválila plán kontrolnej a revíznej činnosti tohto odboru na obdobie I. polroka 2004.

7. Stratégia práce s portfóliom pohľadávok

V nadväznosti na schválenú stratégiu riešenia pohľadávok z úverov na trvalo obracajúce sa zásoby je v súčasnosti riešených 23 dlžníkov, z ktorých dvaja sú v záverečnej etape riešenia v súlade s predloženými projektami reštrukturalizácie. SK, a.s. v súlade s internými predpismi posudzuje predložené projekty reštrukturalizácie a stanoviská znaleckých organizácií. Na základe predložených podkladov a dostupných informácií, SK, a.s. v súčasnosti pripravuje k schváleniu rozhodnutia k definitívnemu doriešeniu právne a ekonomicky problematických pohľadávok z úverov na TOZ pri maximalizácii výťažnosti pohľadávok v prospech SK, a.s. Podkladom pre prijatie návrhu k ďalšiemu postupu je i dôkladná právna analýza zabezpečovacích prostriedkov v pripravovanej právnej dokumentácii. Zámerom SK, a.s. pri riešení predmetných pohľadávok je popri maximalizácii výnosu z pohľadávky i zabezpečenie kontinuity podnikateľskej činnosti dlžníka, podpora regiónu, zamestnannosti, vstup investora a pod. 

V rámci aktualizácie stratégie činnosti bol na Ministerstvo financií SR predložený návrh riešenia pohľadávok súvisiacich s embargom a v záverečnej etape sú rokovania o návrhu možností riešenia pohľadávok voči obciam a pohľadávok s ručením obce a štátu v portfóliu SK, a.s.

V súvislosti so zmenou legislatívy sa v súčasnosti pripravuje návrh na  postúpenie pohľadávok Daňového úradu, Colného úradu a pohľadávok Sociálnej poisťovne na SK, a.s. za účelom zefektívnenia konania v konkurzoch kumuláciou pohľadávok na jedného veriteľa.